
			A la Sílvia, en Max i l’Úrsula XVII, que han patit 

			la meva absència mental mentre escrivia aquest llibre

		

	
		
			Agraïments

			 

			 

			 

			Tal com dic en la dedicatòria, les primeres persones a qui vull expressar el meu agraïment són la Sílvia, en Max i l’Úrsula XVII. Durant els anys que he estat estudiant, pensant i escrivint aquest llibre, tots tres han hagut d’aguantar les meves constants desconnexions de la realitat quotidiana. Us agraeixo de tot cor el vostre suport. Us prometo que ara descansaré com a mínim una setmana abans no comenci un nou projecte. 

			A Robert Barro, el meu mentor, li vull donar les gràcies per plantar en la meva ment la llavor de la curiositat sobre el creixement econòmic i el paper de les idees en el progrés de la humanitat.

			També estic molt agraït als meus coautors, Peter Prazmowski i Maxim Pinkovskiy, per totes les converses que hem mantingut al llarg d’aquests anys sobre la importància de les idees, la tecnologia i el potencial impacte econòmic de la intel·ligència artificial. I també per la seva comprensió, ja que mentre escrivia aquest llibre no he pogut dedicar gaire temps als nostres projectes comuns.

			A Josep Maria Ganyet li he de donar les gràcies per haver llegit, repassat i corregit les mil cinc-centes pàgines que conformen els dos volums d’aquesta obra. També perquè va ser la primera persona amb qui vaig parlar ara fa set anys a Davos, quan tots dos sortíem  de la xerrada de Yuval Harari que va resultar ser la guspira que va encendre aquest projecte. És un privilegi tenir amics amb els coneixements, la vàlua i la capacitat intel·lectual d’en Josep Maria.

			Per a les seccions relacionades amb l’educació, he rebut l’ajuda, els comentaris, les correccions i les contribucions de quatre grans mestres d’escola primària i secundària: l’Aurora Montesdeoca, la Belén Ordóñez, en Juan Antonio Fernández-Arévalo i la Mar Izuel. A tots vosaltres, gràcies pel temps que m’heu dedicat i per la vostra generositat: el vostre esforç m’ha ajudat a millorar el llibre. 

			Les converses que he mantingut amb la Maria José Martí i en Joan Gelpí durant els nostres llargs sopars a Nova York també han estat una font d’inspiració. A la Maria José li agraeixo especialment el seu constant encoratjament i entusiasme per tirar endavant el projecte i fer-lo «més gros».

			També han estat molt útils i enriquidores les múltiples xerrades que, a través dels anys, he mantingut amb Pau Garcia-Milà al Club Júnior de Sant Cugat mentre el seu fill, l’Èric, i el meu, en Max, entrenaven a hoquei.

			Una vegada més, en Gustau Raluy i Bruguera ha repassat i corregit tot el text, des de la primera fins a l'última lletra, amb la seva ja famosa perícia, i per això li estaré eternament agraït.

			Finalment, dono les gràcies als meus editors: la Núria Tey, que  va ser la persona que em va encoratjar a començar aquest llibre,  en Carlos Martínez, que sempre m’ha donat tot el suport, i en Joan Riambau, que m’ha anat animant, aguantant i guiant fins a arribar a la meta.

			A tots vosaltres, gràcies, gràcies, gràcies.  

		

	
		
			Prefaci

			 

			 

			 

			Moab és un poblet situat a la riba oriental del riu Colorado a l’estat de Utah, als Estats Units. La seva història comença l’any 1765, quan l’explorador espanyol Juan María Antonio de Rivera volia viatjar de Santa Fe (Nou Mèxic) a Los Angeles, i va descobrir que el millor lloc per travessar el riu era la zona on ara hi ha Moab. Durant el segle  següent, per allà només hi van passar els viatgers que necessitaven creuar el Colorado. Els colons mormons van intentar construir-hi un pont i un fort per protegir el pas, però els atacs dels indis sabuagana utes els van fer desistir. Amb el temps, s’hi van establir alguns grangers, que van obrir unes quantes botigues per comerciar amb els  viatgers que necessitaven creuar el Colorado. La pau, la tranquil·litat i l’avorriment eren el pa nostre de cada dia.

			La història de Moab va canviar el 6 de juliol de 1952, quan el geòleg Charles Steen va descobrir que les muntanyes del sud del poble eren riques en mineral d’urani. De fet, tot i que en aquell moment no ho sabia, Steen acabava de trobar la mina d’urani més gran dels Estats Units, una mina que va batejar amb el nom de Mi Vida! La notícia va córrer com la pólvora, i Moab es va omplir d’exploradors, buscadors, miners, treballadors, especuladors, caçadors de recompenses i vividors que volien fer-se rics explotant la riquesa mineral acabada de descobrir. Aquella «febre de l’urani», reminiscent de la febre de l’or que havia viscut Califòrnia cent anys enrere, va fer que al poble es construïssin motels, cafès, saloons, barberies, escoles i botigues que subministraven els materials que necessitaven els buscadors d’urani. En poc més de cinc anys, Moab va passar de ser una població amb unes desenes de grangers a tenir més de sis mil habitants, i va ser coneguda com «la capital mundial de l’urani» i «el poble més ric dels Estats Units». Era l’època daurada de l’energia i l’armament nuclears.

			 

			 

			Els filòsofs de l’antiga Grècia van ser els primers a desenvolupar la idea que la matèria estava formada per partícules molt petites, a les quals van posar el nom de «àtoms». Curiosament, la paraula grega  atomos vol dir «indivisible». A principis del segle XX, però, els científics van descobrir que els àtoms sí que eren divisibles. I no només eren divisibles, sinó que el procés de dividir-los generava una quantitat d’energia enorme. Això és, si més no, el que va proclamar l’any 1904 el físic britànic Ernest Rutherford, considerat el pare de la ciència nuclear per les seves contribucions a la teoria de l’estructura atòmica. Un any després, durant el miraculós 1905, Albert Einstein va escriure la fórmula matemàtica més famosa i popular de tots els temps, E = mc2, que explicava  que l’energia és igual a la massa multiplicada per la velocitat de la llum al quadrat. La fórmula d’Einstein postulava que la matèria (la massa) es podia transformar en energia i a l’inrevés. 

			Els físics i els químics van intentar durant dècades portar a la pràctica aquestes disquisicions teòriques de Rutherford i Einstein per convertir matèria en energia. Gairebé trenta anys després, el 1932, el mateix Rutherford va fer experiments en els quals bombardejava àtoms de liti amb protons provinents d’un accelerador de partícules, el liti es «dividia» i el procés generava una gran quantitat d’energia. Malgrat aquests resultats, en una conferència pronunciada a la Royal Society, Rutherford va proclamar: «Qui esperi una font d’energia a partir de la transformació d’aquests àtoms viu en una il·lusió». Ell creia que, encara que la creació d’energia nuclear era una possibilitat teòrica, a la pràctica era impossible aconseguir-ho amb els mètodes coneguts, com el bombardeig de la matèria amb protons. La càrrega positiva dels protons dificultava enormement la seva penetració dins dels nuclis atòmics que es volien dividir. Altres pioners de la física, com Niels Bohr o Albert Einstein, hi estaven d’acord.[1]

			La ironia del destí va fer que, al mateix temps que els creadors  de la teoria proclamaven la impossibilitat de portar-la a la pràctica, James Chadwick, un estudiant, alumne del mateix Rutherford, descobrís que els àtoms no només estaven formats per protons i electrons, sinó també per neutrons. En no tenir càrrega elèctrica, els neutrons podien penetrar fàcilment en els nuclis atòmics i, per tant, podien utilitzar-se per bombardejar àtoms amb l’objectiu de fragmentar-los. Dos anys després del descobriment dels neutrons, el físic italià Enrico Fermi es va dedicar a bombardejar tots els  elements de la taula periòdica amb neutrons per veure com reaccionaven. Quan va arribar a l’urani, es va trobar amb una sorpresa: quan el bombardejava amb neutrons, es convertia en un material desconegut fins aleshores, al qual va anomenar «hesperium».

			El 1938, els químics alemanys Otto Hahn i Fritz Strassmann, juntament amb la física austríaca Lise Meitner —científica jueva que vivia exiliada a Suècia per culpa de la persecució nazi— i el seu nebot, Otto Robert Frisch, van voler verificar el descobriment de Fermi, però van descobrir que en bombardejar l’urani amb neutrons no en sorgia un material nou, sinó que es dividia el massiu nucli dels àtoms d’urani en dues parts aproximadament iguals. Aquest resultat era extremament sorprenent, ja que totes les altres formes de desintegració nuclear observades fins al moment implicaven només petits canvis en la massa del nucli, mentre que aquest procés comportava una ruptura completa del nucli d’urani, cosa que alliberava una quantitat d’energia monumental. Frisch va batejar el fenomen amb el nom de «fissió nuclear». La teoria d’Ernest Rutherford i Albert Einstein quedava confirmada pels experiments dels alemanys.

			El físic hongarès Leó Szilárd va observar que, a banda de dividir el nucli de l’urani en dos, la reacció de fissió també alliberava dos neutrons addicionals. Aquests podien ser utilitzats per bombardejar més àtoms d’urani per generar més reaccions de fissió i més neutrons, que, al seu torn, podien causar noves fissions, i així successivament. És a dir, el bombardeig inicial podia produir una reacció en cadena que generés una quantitat d’energia colossal. El món entrava a l’era nuclear!

			A ningú se li va escapar que aquell descobriment dels científics alemanys podia tenir conseqüències polítiques catastròfiques: la  reacció nuclear en cadena es podia fer servir per fabricar bombes amb un poder destructiu inimaginablement més gran que el de l’armament convencional. El partit nazi governava amb mà de ferro l’Alemanya de l’època i, tot i que la guerra encara no havia començat, la retòrica bel·licista de Hitler, juntament amb la persecució sense pudor dels ciutadans jueus, ja començava a fer molta por. Això va fer que científics d’arreu del món instessin els seus governs a construir la bomba nuclear abans que els alemanys. 

			El 2 d’agost de 1939, Albert Einstein i Leó Szilárd van escriure una famosa carta al president dels Estats Units, Franklin D. Roosevelt, en la qual li explicaven que les bombes nuclears estaven a punt de ser una realitat: «En els darrers quatre mesos s’ha fet probable que es pugui establir una reacció nuclear en cadena en una gran massa d’urani, mitjançant la qual es generarien enormes quantitats d’energia i grans quantitats de nous elements similars al radi. Aquest nou fenomen podria conduir a la construcció de bombes extremament potents d’un tipus nou: una sola bomba d’aquest tipus, transportada amb vaixell i detonada en un port, podria molt bé destruir tot el port, juntament amb part del territori circumdant». La carta explicava que els avenços que havien portat a aquella situació els havien fet científics alemanys i austríacs, i aquest extrem era molt perillós. Calia que els Estats Units aconseguissin fabricar la bomba atòmica abans que els alemanys. Per això, Einstein i Szilárd instaven el president a invertir tot el que calgués per guanyar la cursa.

			La resposta de Roosevelt va ser la creació del projecte Manhattan, que va reunir els millors científics del món antinazi —incloent-hi alguns europeus jueus perseguits per Hitler, com el mateix Otto Frisch—, sota la direcció científica de Robert Oppenheimer i la supervisió militar del general Leslie Groves. Tot i que inicialment el projecte va començar a l’illa de Manhattan, a Nova York —d’aquí el seu nom—, de seguida es va traslladar a Los Alamos, a l’estat de Nou Mèxic. Al projecte hi van arribar a treballar cent trenta mil  empleats simultàniament i va tenir un cost total de prop de 25.000 milions de dòlars a preus del 2025.  

			El 2 de desembre de 1942, un grup de recerca liderat per Enrico Fermi va construir el primer reactor nuclear de la història. Es va anomenar Chicago-Pile-1 i el van instal·lar en una pista d’esquaix al gimnàs de la Universitat de Chicago. Amb aquell giny, Fermi i el seu equip van transformar la teoria de la reacció en cadena de Szilárd en una realitat tecnològica pràctica. 

			A mesura que va passar el temps, es va fer evident que els alemanys no estaven a punt d’aconseguir armes nuclears i que els americans eren els únics participants en la cursa. Això va fer que alguns dels investigadors, com el mateix Oppenheimer, dubtessin sobre la conveniència de desenvolupar unes armes de destrucció massiva que comportaven un perill existencial per a la humanitat. Fins i tot Einstein es va penedir d’haver escrit la seva carta a Roosevelt: «Si hagués sabut que els alemanys no desenvoluparien una bomba atòmica, no hauria fet res», va afirmar. 

			Malgrat els dubtes, el projecte Manhattan va seguir endavant amb pas ferm. El 16 de juliol de 1945, l’equip va fer una prova pilot anomenada Trinity al desert de Nou Mèxic. Va ser la primera explosió nuclear de la història. La devastació que va generar va sorprendre fins i tot els mateixos científics involucrats. Tot i això, tres setmanes després, l’equip del projecte Manhattan havia enllestit dues bombes nuclears i les va posar a disposició de l’exèrcit. La primera, anomenada Little Boy, va ser llançada sobre la ciutat japonesa d’Hiroshima el 6 d’agost de 1945. La segona, que portava el nom de Fat Man, va arrasar Nagasaki tres dies després. El 15 d’agost, l’emperador japonès es rendia sense condicions. 

			La potència d’aquell nou tipus de bomba va cridar l’atenció dels governs d’arreu del món, que de seguida van posar a treballar els seus propis equips d’investigadors. Començava la gran cursa armamentista de la Guerra Freda. Quatre anys després, l’URSS va aconseguir detonar una bomba atòmica al desert de Kazakhstan i va esdevenir la segona potència nuclear de la història. El 1952, el Regne Unit va fer el mateix en una illa prop d’Austràlia. El 1960, França es va incorporar al club nuclear amb una detonació al desert d’Algèria. El 1964 ho va fer la Xina; el 1974, l’Índia, i el 1998, el Pakistan. Corea del Nord va esdevenir el darrer país a incorporar l’armament nuclear al seu arsenal bèl·lic l’any 2006. Entre el 1945 i el 1991 els Estats Units van construir unes setanta mil bombes atòmiques i la Unió Soviètica, cinquanta-cinc mil més. Els  arsenals nuclears eren tan astronòmicament grans, que tothom  tenia clar que una guerra entre les dues superpotències conduiria de manera segura a la destrucció mútua. Segurament, gràcies  a aquesta por, els Estats Units i l’URSS no van entrar mai en una guerra directa. La rivalitat es va mantenir en l’àmbit de la guerra «freda».

			La cursa nuclear es va acabar l’any 1991, quan la Unió Soviètica va col·lapsar sota el pes de la seva pròpia ineficiència econòmica. A partir d’aquell moment, les superpotències van signar un acord de reducció d’armes estratègiques (START) i el nombre de míssils nuclears va decréixer a cinc mil per banda, aproximadament. 

			Tot i que la fissió nuclear es va desenvolupar amb finalitats bèl·liques, als científics no se’ls va escapar que també podia tenir usos civils. En particular, l’energia que desprenia la fissió de l’urani es podia fer servir per generar electricitat. La idea era utilitzar la calor de la fissió per escalfar aigua, que, un cop convertida en vapor, mogués unes turbines connectades a generadors d’electricitat. Aquest mecanisme era similar al de les centrals tèrmiques, però emprant urani en lloc de carbó, gas o petroli com a combustible. El gran avantatge de les centrals nuclears en relació amb les centrals tèrmiques convencionals era l’eficiència energètica: amb un volum d’urani equivalent al d’una pilota de golf (amb un pes aproximat d’un quilo), es podia generar l’electricitat per a cinc habitatges normals durant tot un any. Per aconseguir el mateix amb mitjans convencionals calien 20 tones de carbó, 125 barrils de petroli o 7.000 metres cúbics de gas natural. [2]

			L’energia nuclear tenia un altre avantatge: era molt més neta que la que venia dels combustibles fòssils, no contaminava l’aire, no emetia partícules de diòxid de carboni (CO2) d’efecte hivernacle, de diòxid de sofre (SO2), responsable de la pluja àcida, d’òxids de nitrogen (NOx), que causen problemes respiratoris als humans, ni altres partícules fines perjudicials per a la salut. 

			L’energia nuclear, doncs, oferia la possibilitat de generar electricitat de manera gairebé il·limitada i molt més barata i neta que amb els combustibles fòssils. Calia, però, transformar aquesta possibilitat en realitat a través de la recerca i l’enginyeria. El lideratge aquí també va venir de la mà dels investigadors dels Estats Units, que l’any 1946 van començar a construir el primer reactor nuclear experimental a l’estat d’Idaho. Cinc anys després, el 20 de desembre de 1951, aquell reactor va ser el primer de la història a generar electricitat i va il·luminar quatre bombetes. El 27 de juny de 1954, la Unió Soviètica va inaugurar la central nuclear d’Obninsk, primera del món destinada a generar electricitat per a una xarxa elèctrica, tot i que també es dedicava a produir plutoni amb finalitats militars. La primera central nuclear a gran escala es va inaugurar al Regne Unit el 17 d’octubre de 1956, també destinada a obtenir plutoni. La primera central nuclear dedicada exclusivament a la producció d’electricitat va ser la Shippingport Atomic Power Station, a Pensilvània, que es va connectar a la xarxa elèctrica el 18 de desembre de 1957.

			Durant les tres dècades següents el nombre de centrals nuclears arreu del món es va disparar. Als anys cinquanta es van construir unes deu centrals; als seixanta, unes cinquanta, i als setanta, unes dues-centes. L’energia atòmica semblava que tenia un futur brillant gràcies a l’enorme eficiència energètica de la fissió nuclear i a les reduïdes taxes de contaminació. L’optimisme del sector nuclear era gran, malgrat l’oposició d’alguns grups ecologistes que alertaven dels perills de la tecnologia i, sobretot, dels costos mediambientals que tenia l’emmagatzematge dels residus radioactius que resultaven de la fissió de l’urani. 

			Les tornes van començar a canviar l’any 1979, quan la central nuclear de Three Mile Island, situada a Harrisburg, Pensilvània, va patir una avaria en el sistema de refrigeració. Això va fer que la temperatura del reactor augmentés dràsticament i causés la fusió parcial del nucli. Una petita quantitat de gasos radioactius es va alliberar a l’atmosfera, cosa que va provocar una gran preocupació entre la població dels Estats Units. L’accident no va causar cap mort i la fuga radioactiva no va causar cap malalt. Però les conseqüències de l’incident van ser dramàtiques per a la indústria nuclear: la gent va començar a tenir por dels efectes catastròfics de possibles accidents nuclears. Això va fer que els moviments ecologistes antinuclears comencessin a guanyar protagonisme i a tenir una influència creixent en els reguladors de Washington, que cada cop imposaven normes més estrictes a la indústria nuclear. Desenes de projectes de construcció de centrals nuclears que ja havien estat aprovats van ser abandonats sota el pes insuportable de la regulació. 

			El sentiment antinuclear va agafar encara més força el 26 d’abril de 1986, arran de l’accident a la planta soviètica de Txernòbil,  a Ucraïna. Una combinació d’errors humans i un reactor defectuós van fer que una inspecció rutinària acabés amb una explosió, un incendi i una fuga massiva de material radioactiu. El secretisme inicial de les autoritats va impedir que els veïns fossin evacuats immediatament, cosa que va deixar la població exposada a altes dosis  de radiació durant vint-i-quatre hores. El balanç de víctimes va ser de trenta-un morts en les primeres setmanes, i milers de persones van patir càncers i altres malalties relacionades amb la radiació a mitjà i llarg termini. La zona d’exclusió d’un radi de trenta quilòmetres roman deshabitada a dia d’avui. 

			El desastre de Txernòbil va erosionar encara més la confiança pública en la tecnologia nuclear. Les promeses d’energia barata i abundant no compensaven la por a patir accidents nuclears, i la gent exigia el tancament de les centrals. Els reguladors intentaven calmar els ànims fent normatives que suposadament garantien la seguretat de les persones. Però tota aquella regulació encaria el procés de construcció de noves centrals i escanyava la innovació. La conseqüència va ser l’estancament del sector. Les centrals construïdes als anys seixanta i setanta van envellir i van haver de tancar sense que se’n construïssin de noves. Aquella tecnologia que podia generar energia neta, abundant i barata, es va començar a deixar d’utilitzar per la por dels ciutadans i el consegüent excés de regulació. 

			Per cert, què va passar amb el poblet de Moab? Doncs resulta que, després d’una dècada acumulant urani, el Govern dels Estats Units va decidir que ja en tenia prou i, a mitjan anys seixanta, va deixar de comprar-ne. El preu de l’urani va col·lapsar i, amb ell, també ho van fer els somnis dels buscadors de tresors, els miners, els caçadors de recompenses i els especuladors, que van desaparèixer de Moab tan ràpidament com havien arribat. La població que al seu dia va ser la «capital mundial de l’urani» avui és un poblet turístic convertit en paradís per als mountain bikers. L’únic record que queda va fins fa poc del passat nuclear de Moab era l’Atomic Grill and Lounge, un restaurant on els ciclistes s’aturaven a esmorzar, però que va haver de tancar per culpa de la pandèmia de la covid-19.

		

	
		
			PRIMERA PART

			Els ordinadors

		

	
		
			La domesticació de la informació

			 

			 

			 

			Les idees científiques, tecnològiques i socials són el motor del progrés de la humanitat. Aquest era un dels missatges del primer volum de l’obra que teniu a les mans, titulat De la sabana a Mart. L’economia de la intel·ligència natural. També que hi ha idees petites, idees mitjanes i idees grans. I n’hi ha de transcendentals, que són les que canvien les societats de dalt a baix.

			Un exemple d’idea transcendental que vam tractar en el volum anterior va ser la domesticació de les plantes i els animals. Diem que va ser una idea per simplificar. Però, en realitat, va ser un gran conjunt d’idees que es van iniciar fa més de deu mil anys i van anar sorgint al llarg dels segles. Gràcies a l’agricultura i la ramaderia, els humans vam deixar de vagar pel món caçant animals i recol·lectant els fruits que ens oferia la natura, i ens vam dedicar a produir els aliments en les condicions que vam dictar nosaltres mateixos. Els factors fonamentals de l’agricultura i la ramaderia van ser la terra, el treball i una constel·lació d’instruments que anaven de l’arada a la falç, passant pel jou, els canals de reg, les forques o els cistells, entre milers d’altres.

			Aquest conjunt d’idees va comportar una de les revolucions més grans de la història: els humans vam passar de viure en petits clans nòmades de poc més d’un centenar de persones, a la vida sedentària en pobles i ciutats que podien arribar a tenir milions d’habitants. Vam crear espècies animals i vegetals que abans no existien, com les vaques, els porcs, els cavalls o el blat de moro. També vam formar imperis i exèrcits que lluitaven per aconseguir més terres, més estris i més treballadors. I vam crear sistemes d’organització amb instruments socials nous, com ara l’escriptura, els diners, les lleis, els déus, la filosofia o el mètode científic. A partir de la introducció de l’agricultura i la ramaderia, la vida dels humans no va tornar mai a ser igual.

			Un altre conjunt d’idees transcendentals i revolucionàries de les quals vam parlar a De la sabana a Mart va iniciar-se al segle XVIII. Ho vam anomenar la domesticació de l’energia. Gràcies a aquestes idees, els humans vam deixar de dependre de l’energia que la natura ens proporcionava directament i vam començar a generar i a transformar l’energia en les condicions que dictàvem nosaltres mateixos.(1) Els elements principals que van impulsar aquesta revolució van ser el carbó i el petroli, juntament amb tota mena d’aparells nous, com ara les màquines de vapor, els motors de combustió interna, les turbines o els motors elèctrics. 

			La revolució energètica va canviar el món d’una manera potser més dràstica de com ho havien fet l’agricultura i la ramaderia: els petits artesans van cedir el pas a les grans fàbriques, i els cavalls van ser substituïts pels cotxes, els tractors i els trens. Els camins es  van transformar en carreteres, autopistes i xarxes viàries. El cel es va omplir d’avions que transportaven persones d’una banda a l’altra de la Terra en qüestió d’hores. Les ciutats van créixer en alçada gràcies als ascensors. Els habitatges es van omplir d’electrodomèstics. Tot el planeta es va il·luminar gràcies a les bombetes, que van envair les cases, les oficines, les fàbriques i els carrers de la major part  de les ciutats del món. Gràcies a la domesticació de l’energia, la humanitat ha experimentat un progrés sense precedents: l’esperança de vida ha augmentat, la mortalitat infantil ha caigut en picat, les desigualtats econòmiques s’han reduït, l’educació s’ha disparat, la discriminació femenina ha disminuït i la quantitat de gent que viu en països lliures i democràtics és la més alta de tota la història. [1] 

			Avui dia, la humanitat és al bell mig d’una tercera gran onada d’idees transcendentals i revolucionàries. Un cop domesticades la producció d’aliments i l’energia, ara és el torn de la informació. L’element fonamental de la domesticació de la informació són les dades,  i el motor d’aquesta transformació són els ordinadors o computadores. 

			Aquesta revolució no sabem com acabarà. El que sí que sabem és que des de fa cent anys, que és quan va començar, les nostres vides ja han canviat radicalment. Bona part d’aquests canvis els veiem en la vida de cada dia. De fet, no només els veiem, sinó que els portem a la butxaca en forma de telèfons intel·ligents amb els quals, a banda de fer trucades, enviem missatges, fem fotos digitals i les compartim amb amics i desconeguts, consultem la premsa, llegim llibres digitals, controlem les nostres dades vitals, escoltem música, mirem vídeos, pel·lícules, sèries i esdeveniments esportius, i juguem a una infinitat de videojocs, ja sigui sols o bé amb companys que poden estar a qualsevol punt del planeta. 

			A banda dels telèfons intel·ligents, a totes les oficines veiem ordinadors que serveixen per escriure documents, fer càlculs, organitzar reunions, comunicar-nos amb clients, proveïdors i companys de feina, fer presentacions, modificar, consultar o treballar amb bases de dades, comprar i vendre o fer consultes a internet. Els ordinadors poden ser grans, de sobretaula, portàtils, tauletes. Fins i tot n’hi ha que tenen forma de rellotge o d’ulleres. 

			Però l’impacte dels ordinadors a les nostres vides va molt més enllà dels aparells que veiem a les llars i a les oficines. Els ordinadors que no veiem són tan importants que, si s’aturessin, les ciutats es quedarien sense electricitat, els avions caurien, els trens, autobusos i cotxes deixarien de funcionar, els serveis d’emergència es paralitzarien, les plantes purificadores no podrien tractar les aigües, les xarxes comercials s’aturarien, les borses s’ensorrarien, els animals de granja es moririen, els bancs deixarien de processar pagaments i tots nosaltres deixaríem de cobrar les nòmines i les pensions. Les fàbriques no podrien produir, ni vendre, ni cobrar, ni pagar ni processar subministraments i els hospitals es col·lapsarien, ja que totes les seves màquines deixarien d’operar. En definitiva, si les computadores deixessin de funcionar, la nostra civilització, tal com la coneixem actualment, simplement desapareixeria. 

			Aquest fet és especialment rellevant, si tenim en compte que fa només cent anys els ordinadors no existien. Mai en la història de  la humanitat cap innovació ha acumulat tanta influència en tan poc temps!

			Tot i això, és possible que l’impacte més gran dels ordinadors encara hagi d’arribar. En el procés de domesticació de la informació, les computadores són només el primer pas, perquè, a banda  de fer tot el que acabem d’explicar, els ordinadors són els motors d’una quarta revolució: l’anomenada revolució de la intel·ligència artificial (IA). L’objectiu de la IA és que algun dia els ordinadors puguin raonar, pensar, deduir, crear, inventar o imaginar al mateix nivell que ho fem els humans. He de dir que, avui dia, els ordinadors encara no ho poden fer. Però també cal remarcar que la revolució de la intel·ligència artificial encara no ha acabat. 

			De la mateixa manera que les tres primeres revolucions van fer que els aliments, l’energia i la informació fossin més abundants i barats, la revolució de la IA està aconseguint també que els coneixements i la intel·ligència siguin més abundants i barats. Avui, els millors coneixements i la millor intel·ligència són escassos i, per tant, són molt cars. Els millors advocats, gestors d’empreses, financers, enginyers, arquitectes, metges o científics cobren uns honoraris desorbitats i, per tant, només els poden contractar les empreses, les universitats i els governs més rics del món. Però imagineu-vos que els coneixements i la intel·ligència esdevinguessin abundants i que els preus caiguessin en picat, de manera que tots poguéssim tenir accés als millors advocats, metges, enginyers i investigadors del món a un preu irrisori. Com milloraria la salut? A quin ritme es farien nous descobriments? Quina rendibilitat tindria la vostra empresa? En definitiva, com canviaria el món?

			Ja sé que, ara com ara, imaginar que els millors assessors poden treballar per a nosaltres, en comptes de fer-ho per a les empreses i els governs més rics del món, pot semblar ridícul. Però recordeu que l’any 1969, quan els humans van arribar a la Lluna per primer cop, els ordinadors costaven milions de dòlars i només estaven a l’abast dels més rics del món. Actualment, el telèfon que porteu a la butxaca té una potència superior a la dels ordinadors de la NASA d’aquell temps... I només val uns centenars d’euros. Qui diu que d’aquí a uns quants anys no passarà el mateix amb la intel·ligència i els coneixements?

			Aquest llibre té dues parts. En la primera parlem dels ordinadors, de com es van crear i de la història de les persones que ho van fer possible. La segona part està dedicada a la IA: els orígens, els creadors i les conseqüències econòmiques i socials que comporta. Comencem.

			La idea de l’ordinador

			ELS ALGORISMES

			Com totes les grans tecnologies de la història de la humanitat, l’ordinador no el va «inventar» una persona concreta. Més aviat és el resultat de milers d’idees que van anar emergint al llarg de milers d’anys. Segurament, la més antiga de totes és la idea segons la qual alguns problemes es poden solucionar seguint una sèrie d’instruccions que avui dia anomenem algorismes.(2) 

			És molt probable que el primer algorisme de la història fos el conjunt d’instruccions que els nostres ancestres havien de seguir per encendre foc: 1. Agafa fulles seques i posa-les en forma de pila. 2. Al damunt de les fulles, posa-hi una pila d’herbes filamentoses també seques. 3. Pica dues pedres, una contra l’altra, fins que salti una guspira sobre les herbes seques. 4. Repeteix el tercer pas fins que les herbes s’encenguin. 5. Un cop enceses, posa una branca sobre la flama, etc. I, com que la tècnica d’encendre foc va ser desenvolupada per l’Homo erectus, gairebé dos milions d’anys abans que apareguéssim nosaltres, els Homo sapiens, no és cap bestiesa dir  que els algorismes són més antics que la humanitat mateixa! 

			Avui dia, fem servir algorismes constantment sense adonar-nos-en: les receptes de cuina són algorismes que ens permeten obtenir un plat seguint uns passos concrets. Els protocols d’ingrés de pacients al servei d’urgències d’un hospital són algorismes. Les instruccions per muntar un Lego o mobles d’Ikea són algorismes. Els passos que hem de seguir per canviar una bombeta fosa, per fer una rentadora o per posar benzina al cotxe són algorismes.

			Els primers que van pensar que per resoldre problemes matemàtics es podien seguir sèries d’instruccions (o algorismes) van ser els antics grecs. Uns tres-cents anys abans de Crist, Euclides, considerat el pare de la geometria, va proposar un algorisme [1] senzill per trobar el màxim comú divisor(3) entre dos nombres enters. Un altre algorisme famós de la Grècia clàssica és l’anomenat sedàs d’Eratòstenes, un mètode simple i eficient per trobar tots els nombres primers(4) sense haver de provar tots els nombres d’un en un.

			Tot i que la idea d’utilitzar algorismes per resoldre problemes matemàtics ve dels grecs, el terme algorisme fa referència al matemàtic persa del segle IX al-Khwarazmí. Al-Khwarazmí (la versió llatinitzada del qual es pronuncia «al-gorismi») va ser un important matemàtic, astrònom i geògraf, conegut perquè va introduir els nombres indis a la civilització occidental en substitució dels nombres romans, i va crear la branca de les matemàtiques que coneixem com a àlgebra. També es va fer famós per haver demostrat que les equacions senzilles es podien solucionar amb una sèrie d’instruccions. El seu llibre Hissab al-jabr wa-l-muqàbala (que es podria traduir per «Llibre concís sobre el càlcul per completar i les equacions») és el que va donar nom al concepte d’algorisme i al nom «àlgebra».

			Naturalment, ni als matemàtics grecs del segle II a. de C. ni als matemàtics perses del segle IX d. de C. els va passar pel cap construir ordinadors. Però la idea de trobar solucions a problemes matemàtics seguint instruccions o algorismes és una peça fonamental de la informàtica actual, perquè els ordinadors són màquines que l’únic que saben fer és seguir instruccions. Per tant, tots els problemes que es poden resoldre amb sèries d’instruccions són susceptibles de ser resolts per un ordinador.

			Per exemple, imagineu-vos que tenim un conjunt de nombres i volem identificar quin és el més gran. Per fer-ho, podríem seguir l’algorisme següent o conjunt d’instruccions:

			 

			1. Agafa el primer nombre i posa’l en una capsa. 

			2. Agafa un altre nombre i compara’l amb el que hi ha a la capsa. Si és més alt, treu el que hi ha ara i posa-hi aquest.

			3. Repeteix el punt 2 fins que acabis tots els nombres. Quan els hagis acabat ves al punt 4.

			4. El nombre que hi ha a la capsa és el més gran. Fi.

			 

			Com acabem de veure, aquest problema es pot solucionar seguint les instruccions que ens dona l’algorisme. Per tant, és un problema que podrà ser resolt per un ordinador.

			LA IDEA DE MÀQUINES PER APLICAR LA LÒGICA

			La segona idea important de la informàtica moderna que ens ve de l’antiguitat és la possibilitat d’utilitzar màquines per raonar de manera lògica i ordenada. Aquesta idea la va aportar el missioner franciscà, filòsof, escriptor, místic i teòleg mallorquí Ramon Llull. Nascut a Palma l’any 1232, Llull va destacar per la seva saviesa, motiu pel qual el rei Jaume I el Conqueridor el va contractar perquè fos el mestre particular del seu fill. En aquella època, Mallorca era el punt d’intersecció de les cultures jueva, islàmica i cristiana. És per això que Llull es va passar la vida discutint amb filòsofs musulmans, com el racionalista cordovès Averrois, sobre la veracitat de la fe cristiana. Arran d’aquestes discussions, Llull va arribar a la conclusió que els raonaments intel·lectuals es podien automatitzar. És a dir, que a partir d’unes premisses es podien assolir conclusions inapel·lables. Per posar en pràctica aquesta visió, va construir una màquina anomenada Ars Generalis Ultima. 

			L’aparell consistia en uns discs concèntrics que giraven al voltant d’un eix central. En un dels discs va escriure les cinquanta-quatre idees que considerava fonamentals, simples i acceptades per tothom, a les quals va denominar «arrels» (i que nosaltres anomenaríem «premisses»). En els altres discs va escriure els subjectes, els predicats i les teories mitjançant figures geomètriques considerades perfectes (cercles, quadrats i triangles). Quan es demanava a la màquina que descobrís una veritat, simplement es movia un volant que feia girar els discs concèntrics. Això provocava que les premisses i les teories es moguessin per unes guies fins que s’aturaven en una posició positiva (veritat) o negativa (falsedat). Segons Llull, amb aquella màquina es podia verificar si un postulat era vertader o fals. Gràcies a aquell mecanisme, Llull podia «demostrar» que la frase «El déu cristià és el déu vertader i únic» era veritat, o que la frase «Els àngels representen el mal» era falsa.

			Llull va pensar que amb aquell aparell podria convèncer els  musulmans, com Averrois, que la fe cristiana era la vertadera. No cal dir que les autoritats eclesiàstiques no hi estaven d’acord. Opinaven que les eines millors per resoldre el problema dels infidels no eren ni la lògica ni la raó, sinó la tortura i les pires purificadores. I que la idea d’haver de demostrar les veritats divines era un sacrilegi en si mateixa, perquè obria la porta a dubtar de la doctrina cristiana. Segons l’Església, Déu comunicava les seves veritats als humans per mitjà dels profetes, i la seva doctrina no calia demostrar-la ni deduir-la. Simplement s’hi havia de creure, i prou. Els papes Gregori IX i Pau IV van condemnar formalment Ramon Llull i tota la seva obra. 

			Imatge 1.1. Ars Generalis Ultima, de Ramon Llull.

				© Album / Topfoto / Fortean 

				

		 

			Deixant de banda l’aplicació teològica que Llull va fer del seu giny, l’important és que ell va ser el primer que va pensar que el raonament es podia implementar de manera artificial en artefactes mecànics. I no només ho va pensar, sinó que va construir una màquina que, segons ell, ho feia. És a dir, va ser el primer a utilitzar el que avui dia es coneix com a «lògica computacional». I, fins i tot, podríem dir que va ser el primer que va pensar en la possibilitat de crear una intel·ligència artificial. Suposo que és per això que Ramon Llull és, des del 2001, el patró dels informàtics. [2]

			LA IDEA DE FER MÀQUINES PER CALCULAR

			Una tercera idea antiga sobre la qual es fonamenta la informàtica  actual és que les màquines poden fer càlculs. Entre el 2700 i el 2300 a. de C., els sumeris utilitzaven l’àbac per sumar i restar. L’àbac és un aparell que encara avui es fa servir a les escoles de primària per ensenyar els nens a fer operacions bàsiques, i que consisteix en unes fileres metàl·liques, cadascuna amb deu boles. La primera filera representa les unitats; la segona, les desenes; la tercera, els milers,  i així successivament. D’aquesta manera, el nombre 14.895 es pot representar posicionant 5 boles a l’esquerra de la primera filera, 9 boles a la segona, 8 a la tercera, 4 a la quarta i, finalment, 1 a la cinquena.(5) Tot i que facilitava el càlcul, l’àbac no era una màquina que fes operacions per ella mateixa, era només una eina que ajudava els humans a fer els operacions mentalment.

			Per trobar la primera calculadora mecànica que es conserva hem de viatjar a la França del segle XVII. Blaise Pascal va néixer a Clermont-Ferrand el 1623 i va passar a la història com a geni de les matemàtiques i la física. Segur que a l’escola vau estudiar la seva teoria de la probabilitat en jocs d’atzar. D’altra banda, els seus estudis sobre la pressió dels fluids van ser tan influents, que la unitat de mesura de la pressió avui dia porta el seu nom: un pascal equival a la força d’1 newton aplicada a una superfície d’1 metre quadrat (Pa = 1 N/m2). 

			Abans de fer totes aquestes contribucions científiques, però, i quan només tenia setze anys, el seu pare va ser nomenat cap de l’agència tributària de la regió de la Normandia. Aquesta feina era molt feixuga perquè obligava a fer milions de sumes i restes per calcular les recaptacions fiscals. El jove Pascal va voler ajudar el seu pare a fer aquella feina fatigosa i va construir la que es considera la primera calculadora mecànica de la història: la pascalina o roda de Pascal. Era un aparell de la mida d’una capsa de sabates amb vuit rodes, cada una de les quals tenia deu dents o graus (que representaven els deu dígits  del sistema decimal). Les dues primeres representaven els decimals i les altres sis, les unitats, desenes, centenes, etc. D’aquesta manera la màquina podia representar qualsevol nombre entre el 0,01 i el 999.999,99.

			Imatge 1.2. La pascalina de Blaise Pascal.

			Per exemple, si volíem representar el nombre 457,89 a la màquina, havíem de posar la roda de la dreta al 9 (les centèsimes), la segona al 8 (les dècimes), la tercera al 7 (les unitats), la següent al 5 (les desenes) i la següent al 4 (les centenes). Per realitzar una addició, l’usuari utilitzava una petita clau de volta que feia girar la roda un determinat nombre de vegades. Si, per exemple, volíem sumar-hi 23,09, giràvem la roda de les centèsimes 9 unitats, la de les unitats 3 vegades, i la de les desenes 2 vegades. Quan una roda passava del 9 al 0, desencadenava un mecanisme que feia avançar la roda del costat de manera similar a com ho feien els comptaquilòmetres antics dels cotxes. És a dir, quan la roda de les unitats passava del 9 al 0 feia avançar un punt la roda de les desenes. Aquest mecanisme permetia a la màquina realitzar sumes de nombres de diversos dígits. Amb la pascalina també es podien fer restes, si s’accionaven les rodes en sentit contrari. El giny va ser una gran innovació, però era tan fràgil i car que, des del punt de vista comercial, va fracassar. A més, tenia una limitació important: podia fer sumes i restes, però no multiplicacions ni divisions. 

			Aquest problema el va resoldre mig segle més tard un altre dels grans genis del segle XVII i pare del càlcul diferencial i integral: Gottfried Leibniz. La innovació de Leibniz va ser que les rodes dentades tenien dents de diferents mides. En girar la roda per contacte amb una altra, la quantitat que s’incrementava o disminuïa depenia de la longitud de la dent de la roda que entrava en contacte amb l’altra. Així, la roda de Leibniz permetia realitzar multiplicacions i divisions de manera mecànica i precisa. Tal com va passar amb la pascalina, la màquina de Leibniz va tenir molt poca repercussió pràctica. 

			EXPLOSIÓ DE LA DEMANDA DE CÀLCULS

			El segle XIX va ser el de la sofisticació de les societats. Els avenços  científics i el progrés econòmic van fer que hi hagués cada vegada més gent amb la necessitat de fer càlculs més o menys complicats. Per aplicar les seves teories, els científics havien de calcular els valors de determinades funcions complicades, com les trigonomètriques o logarítmiques. Els bancs havien de calcular els pagaments que havien de fer mensualment als creditors i havien d’utilitzar complicades funcions de matemàtica financera. Les asseguradores havien de calcular les primes dels assegurats. Els astrònoms havien de predir les trajectòries de les estrelles i els planetes. Els enginyers i els arquitectes  havien de calcular les càrregues estructurals o les mides apropiades de les diferents peces d’una màquina o d’un edifici. I els navegants havien de calcular la posició dels vaixells a alta mar. 

			Com que ni la pascalina, ni la màquina de Leibniz ni cap altra calculadora podien realitzar tots aquells càlculs, la solució va ser construir unes taules on apareixien els valors associats a aquelles funcions. És a dir, unes persones humanes es van dedicar a calcular el cosinus de cadascun dels angles entre 0 i 90 graus i el van publicar en una taula anomenada «taula del cosinus». D’aquesta manera, cada vegada que algú volia saber el cosinus de 37 graus, només havia de consultar la taula. Es va fer el mateix amb les altres funcions trigonomètriques (el sinus, la tangent, etc.), els logaritmes, les exponencials, els interessos compostos i la resta de funcions per a les quals hi havia molta demanda. Aquestes taules van perdurar fins a finals del segle XX. De fet, recordo que a les darreres pàgines dels meus llibres de matemàtiques de batxillerat apareixien les taules i els mestres ens ensenyaven a utilitzar-les.

			Els militars eren uns dels principals usuaris de les taules de càlcul. A principis del segle XIX els canons ja podien disparar munició a més d’un quilòmetre de distància. Per fer diana, però, calia posicionar-los en l’angle correcte. El problema és que l’angle perfecte depenia de la temperatura ambient, de la humitat, del vent i de la pressió atmosfèrica. Els matemàtics podien representar la trajectòria dels míssils amb un sistema d’equacions diferencials molt complicat. Però com que els militars volien disparar projectils a tort i a dret, i no podien esperar fins que els matemàtics resolguessin aquell complicat sistema d’equacions, van decidir crear unes taules amb el càlcul dels angles als quals s’havia de posicionar el canó en cada situació meteorològica i per a cada distància desitjada. Aquest mètode funcionava tan bé, que les taules van ser utilitzades fins ben  entrada la Segona Guerra Mundial. Però presentaven un petit inconvenient: cada model de míssil i de canó requeria un angle diferent, de manera que les computadores humanes havien de fer taules noves cada vegada que els enginyers militars dissenyaven un producte nou. Calia trobar un mètode més ràpid per resoldre aquelles equacions tan complicades.

			CHARLES BABBAGE I ADA LOVELACE

			Un dels que va entendre que calia trobar una solució més ràpida i automàtica va ser l’enginyer, filòsof, matemàtic i inventor anglès Charles Babbage. [3] Amb aquest objectiu, Babbage va intentar crear una màquina a la qual va posar el nom de «màquina diferencial» (en anglès, difference engine), que havia de calcular mecànicament la solució a sistemes complexos. A la Royal Astronomical Society li va agradar tant la idea, que va decidir finançar el projecte amb recursos públics. L’any 1822 Babbage va començar a construir una màquina de vint-i-cinc mil peces diferents que pesava quinze tones. Però no va funcionar. Vint anys després, veient el poc progrés que havia fet el geni anglès, la institució li va retirar la confiança i el finançament. Tot i que la màquina de Babbage no va arribar a anar bé mai, l’any 1991 un grup d’historiadors van construir una màquina seguint les especificacions que Babbage havia deixat escrites un segle i mig abans. I es van endur una sorpresa majúscula quan van comprovar que l’aparell funcionava!

			Després d’abandonar el projecte de la màquina diferencial, Babbage va centrar els seus esforços en un aparell encara més sofisticat i ambiciós, que va anomenar «màquina analítica». Aquesta havia de servir per a tot tipus de càlculs, no només per resoldre sistemes d’equacions diferencials. Els qui heu llegit De la sabana  a Mart recordareu la història d’aquesta màquina, que explico a l’epíleg. Efectivament! La màquina analítica va ser el primer ordinador de la història i el motiu pel qual la filla de Lord Byron, Ada Lovelace, va escriure el que va ser el primer programa informàtic publicat de tots els temps. Com vam explicar a De la sabana  a Mart, però, la màquina analítica de Babbage tampoc va arribar a ser construïda.

			La conseqüència va ser que militars, banquers, financers, matemàtics, astrònoms, científics, enginyers, arquitectes, navegadors i estudiants van haver de continuar emprant les taules de càlcul, construïdes manualment per les computadores humanes, fins ben entrat el segle XX. Tanmateix, la idea de Charles Babbage de crear una màquina que es pogués utilitzar per fer «moltes coses», i no només per calcular, és a dir, la idea de fabricar el que avui dia coneixem com a ordinador, va perdurar. Això sí, va trigar més de cent anys a ser implementada.

			LA TARGETA PERFORADA, EL NAIXEMENT DE LA INFORMÀTICA... I D’IBM

			Una segona conseqüència de la sofisticació experimentada per les societats del segle XIX va ser la necessitat de processar dades. Per exemple, la secció 2 de l’article primer de la Constitució dels Estats Units diu que cada deu anys cal fer un cens per comptabilitzar quants habitants té cada estat del país. Aquest recompte no es va introduir per simple curiositat estadística, sinó perquè té importants conseqüències polítiques, ja que el nombre de representants que té cada estat al Congrés dels Estats Units depèn de la població que hi està censada. Com que el nombre total de representants és fix (435), els escons es reparteixen segons la població relativa dels estats. Si la població d’un estat creix més ràpidament que la d’un altre, el primer pot guanyar escons a costa del segon, cosa que a la fi pot determinar qui guanya les eleccions i quines polítiques econòmiques i socials s’acaben implementant. 

			A més a més, els governs federal, estatal i local utilitzen les dades del cens per planificar el servei públic, com ara la construcció de noves escoles, hospitals, carreteres i altres infraestructures. Les dades també es fan servir per distribuir milers de milions de dòlars en fons federals cada any.

			El problema va ser que, a causa de les onades massives d’immigrants, durant el segle XIX la població dels Estats Units va créixer exponencialment. Això va fer que calcular el cens fos cada cop més difícil, llarg i complicat, ja que els càlculs es feien a mà. Només per posar un exemple, l’oficina del cens va trigar vuit anys a publicar els resultats del cens del 1880.

			Aquell mateix any, Herman Hollerith es va graduar a l’Escola de Mines de la Universitat de Columbia a Nova York i, amb només dinou anys, va entrar com a estadístic a l’oficina del cens. Ràpidament va deduir que si havien trigat vuit anys a tabular el cens del 1880, amb el creixement exponencial de la immigració, trigarien tretze anys a elaborar el cens següent, el del 1890. Per tant, el cens naixeria obsolet perquè es publicaria passat el 1900, que era la data que la Constitució marcava per al cens següent. Hollerith va decidir que calia automatitzar el procés de tabulació d’aquella quantitat ingent de dades. Però, com? 

			En aquella època, els ferrocarrils utilitzaven targetes perforades per evitar que la gent entrés als trens sense pagar. Els bitllets eren unes cartolines enormes impreses amb diferents columnes: la primera representava el gènere del viatger; la segona, l’edat; la tercera, el color dels cabells; la quarta, el color dels ulls, etc. El revisor utilitzava una màquina de perforar per marcar les característiques del passatger propietari del bitllet, de manera que, un cop perforat, cap altra persona podia utilitzar-lo. 

			Inspirat per aquestes idees, Hollerith va observar que la major part de les preguntes contingudes en els censos es podien contestar amb un «sí» o un «no», i va pensar en la possibilitat d’utilitzar una targeta perforada semblant a la dels bitllets de tren. És a dir, cada targeta representava una persona, i la ubicació i el nombre de forats de la targeta mostraven diferents dades sobre ella, com ara el gènere, l’edat, l’estat civil, el sexe, la raça, l’ocupació, etc.

			Per llegir les dades de totes les targetes de manera automàtica, Hollerith va dissenyar una màquina que utilitzava impulsos elèctrics. Quan la targeta es posava a la màquina de Hollerith, s’hi feia passar el corrent, que només podia fluir a través dels espais perforats. Si hi havia un forat a la secció de casat, Nova York, home, origen italià, raça blanca, quaranta-tres anys i ingressos de menys de cent dòlars, la màquina afegia una persona a cada categoria. Aquella mecanització del cens va ser una revolució: la velocitat de tabular el cens es va multiplicar per deu respecte a l’elaboració manual, i el del 1990 es va completar en només dos anys i mig, cosa que va comportar un estalvi de milions de dòlars al Govern dels Estats Units.

			Imatge 1.3. La targeta perforada de Hollerith.

			Aquesta invenció va ser la primera que va tractar automàticament la informació i és la que va permetre que avui dia Hollerith es consideri el primer informàtic de la història, ja que la paraula «informàtica» és el resultat de la fusió de «informació» i «automàtica». 

			Un cop fet el cens del 1890, Hollerith va veure que podia fer negoci amb la seva nova màquina. Al cap i a la fi, la demanda de processament de dades creixia en molts àmbits econòmics, com ara la comptabilitat, la banca, les assegurances o la gestió d’estocs. Si les empreses d’aquests sectors utilitzaven màquines tabuladores com la de Hollerith, podrien augmentar la productivitat i, per tant, els beneficis, de manera prodigiosa. Amb aquest objectiu, Hollerith va abandonar l’oficina del cens i va fundar la Tabulating Machine Company (TMC) l’any 1896. El 1911, TMC es va fusionar amb altres empreses que fabricaven màquines comercials, com bàscules industrials, rellotges de registre de temps i màquines tabuladores. El resultat de la fusió es va anomenar Computing-Tabulating-Recording Company (CTR). El 1924, el director general de CTR, Thomas Watson Jr., va canviar el nom de l’empresa per International Business Machines Corporation. Així va néixer el primer gegant informàtic de la història: IBM.

			UNA IDEA A LA QUAL HAVIA ARRIBAT EL MOMENT

			Deia Victor Hugo que no hi ha res més potent que una idea a la qual ha arribat el moment. No discutiré amb el poeta francès sobre quina és la cosa més potent del món —per la senzilla raó que al món hi  ha coses molt potents—, però sí que estic d’acord amb ell que totes les idees tenen un moment en què els toca aparèixer. Ho vam veure a De la sabana a Mart quan vam parlar de la «gran casa de les idees»: una casa on cada idea és representada per una habitació. Les habitacions tenen portes i finestres, que, quan s’obren, fan que aparegui una nova idea o habitació. És a dir, a mesura que els científics inventen idees noves, la gran casa del coneixement es va fent gran. Però fixeu-vos que per crear una habitació nova cal obrir la porta o la finestra de l’habitació adjacent. No es poden obrir les portes d’habitacions que estan molt i molt lluny. El sincrotró no es podia haver inventat a l’edat mitjana perquè les habitacions que feien possible pensar a accelerar partícules no estaven obertes. Leonardo da Vinci va fer uns dibuixos de màquines de volar que semblaven helicòpters, però, al segle XVI, era impossible que algú les fabriqués, perquè els coneixements científics i tecnològics necessaris per fer volar màquines més pesants que l’aire encara no existien.

			De la mateixa manera, tot i que Charles Babbage estava convençut que podia construir una màquina programable per fer càlculs matemàtics complexos, l’any 1822 el món no estava preparat per a aquells invents: no hi havia ni la demanda, ni la ciència ni les tecnologies necessàries per implementar aquella idea esbojarrada. Per això Babbage va fracassar.

			Cent anys després, però, la situació era molt diferent. El món era cada cop més complex i la demanda de dades i de càlculs augmentava exponencialment, tal com acabem d’explicar.

			A més a més, durant el segle XIX la ciència havia evolucionat molt en camps com l’electromagnetisme, les matemàtiques, l’enginyeria mecànica i l’electrònica. Les guerres de l’electricitat entre Tesla i Edison havien domesticat l’electricitat. Samuel Morse havia inventat el telègraf el 1837 i Guglielmo Marconi havia patentat la ràdio el 1876. Thomas Edison

			
			
			
			
			
			
			
			
			
			
			
			
			
			
			
			
			
			
				
					
					
					
				
				
					
							
							
						
							
							
						
							
							
						
					

					
							
							
						
							
							
						
							
							
						
					

				
			

			
			
			
			
				
					
					
					
				
				
					
							
							
						
							
							
						
							
							
						
					

					
							
							
						
							
							
						
							
							
						
					

				
			

			
			
			
			
				
					
					
					
					
					
					
					
					
				
				
					
							
							
						
							
							
						
							
							
						
							
							
						
							
							
						
							
							
						
							
							
						
							
							
						
					

					
							
							
						
							
							
						
							
							
						
							
							
						
							
							
						
							
							
						
							
							
						
							
							
						
					

				
			

			
			
			
			
			
			
				
					
					
					
				
				
					
							
							
						
							
							
						
							
							
						
					

					
							
							
						
							
							
						
							
							
						
					

					
							
							
						
							
							
						
							
							
						
					

					
							
							
						
							
							
						
							
							
						
					

					
							
							
						
							
							
						
							
							
						
					

				
			

			
			
			
			
				
					
					
					
					
					
					
					
					
					
					
				
				
					
							
							
						
							
							
						
							
							
						
							
							
						
							
							
						
							
							
						
							
							
						
							
							
						
							
							
						
							
							
						
					

					
							
							
						
							
							
						
							
							
						
							
							
						
							
							
						
							
							
						
							
							
						
							
							
						
							
							
						
							
							
						
					

					
							
							
						
							
							
						
							
							
						
							
							
						
							
							
						
							
							
						
							
							
						
							
							
						
							
							
						
							
							
						
					

					
							
							
						
							
							
						
							
							
						
							
							
						
							
							
						
							
							
						
							
							
						
							
							
						
							
							
						
							
							
						
					

					
							
							
						
							
							
						
							
							
						
							
							
						
							
							
						
							
							
						
							
							
						
							
							
						
							
							
						
							
							
						
					

				
			

			
			
			
			
			
			
			
			
			
			
			
			
			
			
			
				
					
					
					
				
				
					
							
							
						
					

					
							
							
						
							
							
						
							
							
						
					

					
							
							
						
							
							
						
							
							
						
					

					
							
							
						
							
							
						
							
							
						
					

					
							
							
						
							
							
						
							
							
						
					

					
							
							
						
							
							
						
							
							
						
					

				
			

			
			
			
			
			
				
					
					
					
				
				
					
							
							
						
					

					
							
							
						
							
							
						
							
							
						
					

					
							
							
						
							
							
						
							
							
						
					

					
							
							
						
							
							
						
							
							
						
					

					
							
							
						
							
							
						
							
							
						
					

					
							
							
						
							
							
						
							
							
						
					

				
			

			
			
			
			
				
					
					
				
				
					
							
							
						
					

					
							
							
						
							
							
						
					

					
							
							
						
							
							
						
					

					
							
							
						
							
							
						
					

				
			

			
			
			
			
			
			
				
			
				

		
			
			
			
			
				
			
				

		
			
			
			
				
			
			

			
			
			
			
				
			
				

		
			
			
			
				
			
				

		
			
			
			
			
			
				
			
				

		
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			


		

	

 

 Una lectura apassionant per descobrir totes les respostes als reptes de la intel·ligència artificial. 

		 Què és la intel·ligència artificial?

    	Ens obrirà les portes d’un paradís on els ordinadors ens faran la vida més fàcil?

    	O acabarà amb el món que coneixem?

    	Les idees científiques, tecnològiques i socials són el motor del progrés de la humanitat, com s’explica a De la sabana a Mart (2023), un llibre convertit en best-seller indiscutible. Hi ha idees petites, mitjanes i grans. I n’hi ha de transcendentals, que són les que canvien les societats de dalt a baix. Gràcies a l’agricultura i la ramaderia, per exemple, la vida dels humans no va tornar mai a ser igual. I la revolució energètica va transformar el món d’una manera encara més dràstica.

    	Avui dia, som al bell mig d'una tercera gran onada d’idees transcendentals i revolucionàries. Un cop domesticades la producció d’aliments i l’energia, ara és el torn de la informació, i cap innovació de la humanitat ha acumulat mai tanta influència en tan poc temps!

    	Tenim al nostre abast telèfons intel·ligents que duem a la butxaca, portàtils o tauletes, però l’impacte dels ordinadors a les nostres vides va molt més enllà: si deixessin de funcionar, la nostra civilització simplement desapareixeria. Tot i això, és possible que l’impacte més gran dels ordinadors encara hagi d’arribar, perquè les computadores són els motors de la intel·ligència artificial, que té com a objectiu que algun dia els ordinadors puguin raonar, crear o imaginar  de la mateixa manera que ho fem els humans.

    	Com millorarà la salut? A quin ritme es faran nous descobriments? Quina rendibilitat aconseguiran les empreses? En definitiva, com canviarà el món? Tenim al davant un paradís de benestar i de progrés com anuncien algunes veus? O ens encaminem a l’apocalipsi com auguren altres? Entre el paradís i l'apocalipsi (2025) permet descobrir tot el que cal saber sobre la intel·ligència artificial: des de la creació dels primers ordinadors fins a les conseqüències econòmiques i socials que això comporta.


	

 

 Xavier Sala i Martín és el catedràtic J. i M. Grossman d’Economia de la Universitat Columbia de Nova York, i professor visitant de la Universitat Pompeu Fabra. Des del 2003 és l’assessor econòmic principal i l’autor del Global Competitiveness Index del Fòrum Econòmic Mundial de Davos i, des del 1990, investigador del National Bureau of Economic Research de Cambridge, Massachusetts (Estats Units). Entre el 2003 i el 2010 va ser membre de la junta directiva, tresorer i president de la comissió econòmica del Futbol Club Barcelona. Ha rebut nombrosos premis, com ara el Premi Joan Carles I, el Premi Arrow, concedit per la International Health Economics Association al millor article d’economia de la salut del món, el Premi Conde de Godó de Periodisme i els premis Lee Hixson i Lenfest, concedits pels estudiants de les universitats de Yale i Columbia, respectivament, als millors professors de tota la universitat. 

 És autor dels llibres Apuntes de crecimiento económico, Economia liberal per a no economistes i no liberals, Doncs jo ho veig així (Rosa dels Vents, 2010), Economic Growth (amb Robert Barro), És l’hora dels adéus? (Rosa dels Vents, 2014) i Economia en colors (Rosa dels Vents, 2015), i ha publicat més de cinquanta articles acadèmics i més de tres-cents articles de divulgació. És col·laborador habitual de RAC1, Catalunya Ràdio i Televisió de Catalunya. També és fundador de la Fundació Umbele, una ONG dedicada a la promoció de l’educació a Àfrica. 

